En 31-årig mand fremstilles onsdag i retten i Aalborg tiltalt for forsøg på manddrab, idet han tilbage i maj sidste år ifølge anklageskriftet affyrede tre skarpe skud fra en bil mod en 29-årig mand uden for et pizzeria.

Episoden fandt sted i Sjællandsgade i Aalborg, og anklagemyndighedens formodning er, at den 31-årige skød for at dræbe. De mænd skulle angiveligt være i familie med hinanden, og motivet for skyderiet menes at være et økonomisk anliggende. Umiddelbart efter skyderiet forsvandt den 31-årige, der er af udenlandsk afstamning, og var i nogle uger efterlyst internationalt gennem Interpol. Og det var da også i Frankrig, manden blev anholdt. Det skete, da han blev genkendt i kontrollen i lufthavnen i Montpellier. Ud over tiltalen, som lyder forsøg på manddrab, er den 31-årige også tiltalt for at have truet samme 29-årige mand telefonisk. Onsdag sidder den 31-årige tiltalt i retten i Aalborg, hvor et nævningeting skal tage stilling til sagen.